Óvissustig vegna snjóflóðahættu er enn í gildi í þremur landshlutum. Hafnarsvæðinu á Hofsósi var lokað í morgun vegna snjóflóðahættu.
Óvissustig vegna snjóflóðahættu er á norðanverðum Vestfjörðum, Norðurlandi og Austfjörðum. Staðan verður þó metin að nýju eftir hádegi á Norðurlandi og Austfjörðum þar sem veðurspá er nokkuð góð. Um 140 snjóflóð hafa verið skráð hjá Veðurstofu síðustu tíu daga, en þau eru eflaust fleiri. Flateyrarvegur um Hvilftarströnd verður opnaður í dag. Hann hefur verið lokaður nær samfellt frá laugardagsmorgni. Fimm ný snjóflóð sáust þar í morgun sem höfðu fallið á veginn, að öllum líkindum á síðasta sólarhring.
Á Hofsósi var hafnarsvæðinu lokað í morgun vegna snjóflóðahættu. Stór sprunga hefur myndast í snjóalög ofan við húsnæði Vesturfarasetursins. Sigurður Hólmar Kristjánsson er settur lögreglustjóri á Norðurlandi vestra.
Það kom tilkynning í gær um þessa sprungu, var tilkynnt til aðila í björgunarsveitinni og hann tilkynnti þetta áfram þannig að við fórum og ákváðum að loka bara til þess að tryggja að það yrði enginn undir. Vesturfarasetrið er þarna beint fyrir neðan og við teljum að það geti ferið í hættu ef flekinn fellur niður frjálst. -Er ekki óvenjulegt að það sé snjóflóðahætta þarna á Hofsósi?- Það er svo sem ekkert óalgengt að það komi hengja þarna í brekkuna en það er bara þessi sprunga, hún er orðin það breið og snjórinn það mikill að við töldum ekki stætt á öðru en að loka þessu þarna.
Greiðfært er á suðurhluta landsins en hálka eða snjóþekja á flestum leiðum á norðurhluta þess. Eitthvað hefur færð skánað á Vestfjörðum sem hefur verið með versta móti síðustu daga. Steingrímsfjarðarheiði hefur verið opnuð eftir um sólarhringsófærð og það sama á við um Klettsháls. Dynjandisheiði er enn lokuð og líka Þröskuldar sem hafa verið það síðan á mánudag.
Enn er snjóflóðahætta á norðanverðum Vestfjörðum, Norðurlandi og Austfjörðum. Flateyrarvegur verður opnaður í dag eftir tæplega fimm daga lokun. Fimm ný snjóflóð sáust þar í morgun. Hafnarsvæðinu á Hofsósi var þá lokað í morgun vegna snjóflóðahættu. 